CELEX: 32018R2034
Language: el
Date: 2018-10-18 00:00:00
Title: Κατ' εξουσιοδότηση κανονισμός (ΕΕ) 2018/2034 της Επιτροπής, της 18ης Οκτωβρίου 2018, για τη θέσπιση σχεδίου απορρίψεων για ορισμένους τύπους βενθοπελαγικής αλιείας στα Βορειοδυτικά Ύδατα για την περίοδο 2019-2021

21.12.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 327/8
               
            
         ΚΑΤ' ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2018/2034 ΤΗΣ ΕΠΙΤΡΟΠΗΣ
         της 18ης Οκτωβρίου 2018
         για τη θέσπιση σχεδίου απορρίψεων για ορισμένους τύπους βενθοπελαγικής αλιείας στα Βορειοδυτικά Ύδατα για την περίοδο 2019-2021
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την κοινή αλιευτική πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (1), και ιδίως το άρθρο 15 παράγραφος 6 και το άρθρο 18 παράγραφοι 1 και 3,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) αριθ. 1380/2013 αποσκοπεί στην προοδευτική εξάλειψη των απορρίψεων σε όλους τους τύπους αλιείας της Ένωσης, μέσω της θέσπισης υποχρέωσης εκφόρτωσης για τα αλιεύματα ειδών που υπόκεινται σε όρια αλιευμάτων.
                  
               
                     (2)
                  
                  
                     Με στόχο την εφαρμογή της υποχρέωσης εκφόρτωσης, το άρθρο 15 παράγραφος 6 του κανονισμού (ΕΕ) αριθ. 1380/2013 εξουσιοδοτεί την Επιτροπή να εγκρίνει σχέδια απορρίψεων μέσω κατ' εξουσιοδότηση πράξεων για αρχική περίοδο που δεν υπερβαίνει τα τρία έτη, με δυνατότητα ανανέωσης για περαιτέρω συνολική περίοδο τριών ετών, με βάση κοινές συστάσεις από τα κράτη μέλη, σε συνεννόηση με τα οικεία γνωμοδοτικά συμβούλια.
                  
               
                     (3)
                  
                  
                     Ο κατ' εξουσιοδότηση κανονισμός (ΕΕ) 2015/2438 της Επιτροπής (2) θέσπισε σχέδιο απορρίψεων για ορισμένους τύπους βενθοπελαγικής αλιείας στα Βορειοδυτικά Ύδατα για την περίοδο 2016-2018, έπειτα από κοινή σύσταση που υποβλήθηκε στην Επιτροπή από το Βέλγιο, την Ισπανία, τη Γαλλία, την Ιρλανδία, τις Κάτω Χώρες και το Ηνωμένο Βασίλειο. Ο εν λόγω κανονισμός καταργήθηκε και αντικαταστάθηκε από τον κατ' εξουσιοδότηση κανονισμό (ΕΕ) 2016/2375 της Επιτροπής (3).
                  
               
                     (4)
                  
                  
                     Ο κατ' εξουσιοδότηση κανονισμός (ΕΕ) 2016/2375 της Επιτροπής θέσπισε σχέδιο απορρίψεων για ορισμένους τύπους βενθοπελαγικής αλιείας στα Βορειοδυτικά Ύδατα για την περίοδο 2017-2018, έπειτα από νέα κοινή σύσταση που υποβλήθηκε από το Βέλγιο, την Ισπανία, τη Γαλλία, την Ιρλανδία, τις Κάτω Χώρες και το Ηνωμένο Βασίλειο. Ο εν λόγω κανονισμός καταργήθηκε και αντικαταστάθηκε από τον κατ' εξουσιοδότηση κανονισμό (ΕΕ) 2018/46 της Επιτροπής (4).
                  
               
                     (5)
                  
                  
                     Ο κατ' εξουσιοδότηση κανονισμός (ΕΕ) 2018/46 της Επιτροπής θέσπισε σχέδιο απορρίψεων για ορισμένους τύπους βενθοπελαγικής αλιείας και αλιείας βαθέων υδάτων στα Βορειοδυτικά Ύδατα για το έτος 2018, έπειτα από κοινή σύσταση που υποβλήθηκε από το Βέλγιο, την Ισπανία, τη Γαλλία, την Ιρλανδία, τις Κάτω Χώρες και το Ηνωμένο Βασίλειο.
                  
               
                     (6)
                  
                  
                     Το Βέλγιο, η Ισπανία, η Γαλλία, η Ιρλανδία, οι Κάτω Χώρες και το Ηνωμένο Βασίλειο έχουν άμεσο συμφέρον διαχείρισης της αλιείας στα Βορειοδυτικά Ύδατα. Κατόπιν διαβούλευσης με το Γνωμοδοτικό Συμβούλιο Βορειοδυτικών Υδάτων και το Γνωμοδοτικό Συμβούλιο Πελαγικών Ειδών, τα εν λόγω κράτη μέλη υπέβαλαν στις 31 Μαΐου 2018 νέα κοινή σύσταση στην Επιτροπή σχετικά με σχέδιο απορρίψεων για ορισμένους τύπους βενθοπελαγικής αλιείας στα Βορειοδυτικά Ύδατα για την περίοδο 2019-2021. Η κοινή σύσταση τροποποιήθηκε στις 30 Αυγούστου 2018.
                  
               
                     (7)
                  
                  
                     Οι επιστημονικές γνωμοδοτήσεις των αρμόδιων επιστημονικών οργάνων εξετάστηκαν από την Επιστημονική, Τεχνική και Οικονομική Επιτροπή Αλιείας (ΕΤΟΕΑ) (5). Στις 11 Σεπτεμβρίου 2018 πραγματοποιήθηκε συνεδρίαση της ομάδας εμπειρογνωμόνων στην οποία συμμετείχαν εκπρόσωποι των 28 κρατών μελών, η Επιτροπή και το Ευρωπαϊκό Κοινοβούλιο ως παρατηρητής, κατά τη διάρκεια της οποίας συζητήθηκαν τα εν λόγω μέτρα. Για ορισμένα αποθέματα, όπως η ευρωπαϊκή χωματίδα, η ΕΤΟΕΑ διαπίστωσε ότι τα ποσοστά επιβίωσης των μεμονωμένων ιχθύων μπορεί να μην είναι τόσο υψηλά όσο εκείνα που παρατηρούνται σε άλλα είδη. Ωστόσο, η Επιτροπή εξέτασε τον σχετικό αντίκτυπο της εν λόγω εξαίρεσης στο συνολικό απόθεμα, σε σύγκριση με τους μεμονωμένους ιχθύς, και το αντιστάθμισε με την ανάγκη συνέχισης της αλιευτικής δραστηριότητας για τη συλλογή δεδομένων προκειμένου να ληφθούν υπόψη οι παρατηρήσεις της ΕΤΟΕΑ. Στις περιπτώσεις που ο σχετικός αριθμός των απορρίψεων νεκρών ιχθύων είναι σχετικά μικρός, η Επιτροπή θεωρεί ότι η χορήγηση εξαιρέσεων σε προσωρινή βάση αποτελεί ρεαλιστική και συνετή προσέγγιση στη διαχείριση της αλιείας, με βάση την παραδοχή ότι σε αντίθετη περίπτωση δεν θα ήταν δυνατή η συλλογή των απαραίτητων δεδομένων για την ορθή και τεκμηριωμένη διαχείριση των απορρίψεων με σκοπό την πλήρη έναρξη ισχύος της υποχρέωσης εκφόρτωσης.
                  
               
                     (8)
                  
                  
                     Ο κατ' εξουσιοδότηση κανονισμός (ΕΕ) 2018/46 περιλάμβανε εξαίρεση από την υποχρέωση εκφόρτωσης η οποία συνδέεται με τα ποσοστά επιβίωσης, όπως αναφέρεται στο άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013, όσον αφορά τα αλιεύματα καραβίδας που αλιεύονται με κιούρτους, παγίδες ή κοφινέλλα στις υποπεριοχές ICES 6 και 7, βάσει επιστημονικών στοιχείων που αποδεικνύουν τα ποσοστά επιβίωσης. Τα στοιχεία αυτά αξιολογήθηκαν κατά τα προηγούμενα έτη, και η ΕΤΟΕΑ κατέληξε στο συμπέρασμα (6) ότι η εξαίρεση είναι αιτιολογημένη. Η νέα κοινή σύσταση προτείνει τη συνέχιση της εφαρμογής της εν λόγω εξαίρεσης. Δεδομένου ότι οι συνθήκες δεν έχουν αλλάξει, η εξαίρεση αυτή θα πρέπει να διατηρηθεί στο σχέδιο απορρίψεων για την περίοδο 2019-2021.
                  
               
                     (9)
                  
                  
                     Ο κατ' εξουσιοδότηση κανονισμός (ΕΕ) 2018/46 περιλάμβανε εξαίρεση που συνδέεται με τα ποσοστά επιβίωσης όσον αφορά τη γλώσσα κάτω του ελάχιστου μεγέθους αναφοράς διατήρησης, η οποία αλιεύεται με τράτες με πόρτες με μέγεθος ματιών 80-99 mm στα ύδατα της διαίρεσης ICES 7d εντός έξι ναυτικών μιλίων από την ακτή και εκτός περιοχών που έχουν προσδιοριστεί ως περιοχές αναπαραγωγής, βάσει επιστημονικών στοιχείων που αποδεικνύουν τα ποσοστά επιβίωσης κατά την απόρριψη. Τα στοιχεία αυτά αξιολογήθηκαν κατά τα προηγούμενα έτη και η ΕΤΟΕΑ κατέληξε στο συμπέρασμα (7) ότι ήταν επαρκή. Η νέα κοινή σύσταση προτείνει τη συνέχιση της εφαρμογής της εξαίρεσης. Η ΕΤΟΕΑ επισήμανε ότι δεν υποβλήθηκαν νέες πληροφορίες σχετικά με την τοποθεσία των περιοχών αναπαραγωγής (8). Δεδομένου ότι επί του παρόντος δεν έχουν προσδιοριστεί περιοχές αναπαραγωγής, η εξαίρεση μπορεί να συμπεριληφθεί στο νέο σχέδιο απορρίψεων για τα έτη 2019-2021, πλην όμως τα κράτη μέλη θα πρέπει να υποβάλουν τις σχετικές πληροφορίες αμέσως μόλις προσδιοριστούν οι περιοχές αυτές.
                  
               
                     (10)
                  
                  
                     Η νέα κοινή σύσταση προτείνει εξαίρεση που συνδέεται με τα ποσοστά επιβίωσης όσον αφορά την καραβίδα που αλιεύεται με τράτες βυθού με μέγεθος ματιών μεγαλύτερο από ή ίσο με 100 mm και για την καραβίδα που αλιεύεται με τράτες βυθού με μέγεθος ματιών 70-99 mm σε συνδυασμό με επιλεκτικά εργαλεία (τύποι αλιείας TRI και TR2) στην υποπεριοχή ICES 7. Τα κράτη μέλη υπέβαλαν επιστημονικά στοιχεία που αποδεικνύουν τα ποσοστά επιβίωσης κατά την απόρριψη καραβίδας στον συγκεκριμένο τύπο αλιείας. Τα αποδεικτικά στοιχεία υποβλήθηκαν στην ΕΤΟΕΑ, η οποία κατέληξε στο συμπέρασμα ότι η μελέτη σχετικά με τα ποσοστά επιβίωσης που πραγματοποιήθηκε με τράτα εξοπλισμένη με φύλλο Seltra παρείχε επαρκή στοιχεία, αν και παραμένει δύσκολο να αξιολογηθεί ο συνολικός αντίκτυπος στην εκτατική αλιεία καραβίδας με άλλα αλιευτικά εργαλεία. Η ΕΤΟΕΑ επισήμανε ότι αν υποτεθεί ότι για όλα τα αλιευτικά εργαλεία το ποσοστό επιβίωσης είναι σχετικά υψηλό, αυτό συνεπάγεται σχετικά χαμηλό ποσοστό απόρριψης στον συγκεκριμένο τύπο αλιείας. Συνεπώς, η ως άνω εξαίρεση θα πρέπει να περιληφθεί στο νέο σχέδιο απορρίψεων για τα έτη 2019-2021.
                  
               
                     (11)
                  
                  
                     Η νέα κοινή σύσταση προτείνει εξαίρεση που συνδέεται με τα ποσοστά επιβίωσης όσον αφορά την καραβίδα που αλιεύεται στη διαίρεση ICES 6a, εντός δώδεκα ναυτικών μιλίων από την ακτή, με τράτες με πόρτες με μέγεθος ματιών 80-110 mm σε συνδυασμό με επιλεκτικά εργαλεία. Τα κράτη μέλη υπέβαλαν επιστημονικά στοιχεία που αποδεικνύουν τα ποσοστά επιβίωσης κατά την απόρριψη καραβίδας στον συγκεκριμένο τύπο αλιείας. Τα αποδεικτικά στοιχεία υποβλήθηκαν στην ΕΤΟΕΑ, η οποία κατέληξε στο συμπέρασμα ότι η μελέτη για τα ποσοστά επιβίωσης είναι τεκμηριωμένη και αποδεικνύει σχετικά υψηλό ποσοστό επιβίωσης. Συνεπώς, η ως άνω εξαίρεση θα πρέπει να περιληφθεί στο νέο σχέδιο απορρίψεων για τα έτη 2019-2021.
                  
               
                     (12)
                  
                  
                     Όσον αφορά τα σελάχια που αλιεύονται με κάθε είδους εργαλεία στις υποπεριοχές ICES 6 και 7, δεν διατίθενται λεπτομερή επιστημονικά στοιχεία σχετικά με τα ποσοστά επιβίωσης για όλα τα τμήματα και τους συνδυασμούς στόλων για τα οποία εφαρμόζεται η εξαίρεση. Ωστόσο, εκτός από λίγες εξαιρέσεις, τα ποσοστά επιβίωσης θεωρούνται σε γενικές γραμμές υψηλά, αν και απαιτούνται περαιτέρω λεπτομέρειες. Για τη συλλογή των συγκεκριμένων στοιχείων θα πρέπει να συνεχιστεί η αλιεία και, στο πλαίσιο αυτό, η Επιτροπή θεωρεί ότι θα πρέπει να χορηγηθεί εξαίρεση, πλην όμως τα κράτη μέλη θα πρέπει να έχουν την υποχρέωση να υποβάλουν συναφή στοιχεία τα οποία θα δώσουν τη δυνατότητα στην ΕΤΟΕΑ να αξιολογήσει πλήρως την αιτιολόγηση και στην Επιτροπή να διενεργήσει επανεξέταση. Τα κράτη μέλη που έχουν άμεσο διαχειριστικό συμφέρον θα πρέπει να υποβάλλουν το συντομότερο δυνατόν, έως τις 31 Μαΐου κάθε έτους: α) χάρτη πορείας που έχει καταρτιστεί με στόχο την αύξηση του ποσοστού επιβίωσης και την κάλυψη των κενών στα δεδομένα που εντοπίζονται από την ΕΤΟΕΑ, ο οποίος θα αξιολογείται ετησίως από την ΕΤΟΕΑ, β) ετήσιες εκθέσεις σχετικά με την πρόοδο των προγραμμάτων για την αύξηση των ποσοστών επιβίωσης και τυχόν τροποποιήσεις ή προσαρμογές που επέρχονται σε αυτά.
                  
               
                     (13)
                  
                  
                     Κατά την εξέταση των ποσοστών επιβίωσης των σελαχιών, διαπιστώθηκε ότι το σελάχι κούκος (Leucoraja naevus) έχει σημαντικά χαμηλότερο ποσοστό επιβίωσης σε σύγκριση με άλλα είδη και ότι οι συναφείς επιστημονικές γνώσεις είναι λιγότερο εμπεριστατωμένες. Ωστόσο, ο συνολικός αποκλεισμός του συγκεκριμένου είδους από την εξαίρεση θα αποτρέψει την αλιεία και τη συνεχή και ακριβή συλλογή δεδομένων. Ως εκ τούτου, η Επιτροπή θεωρεί ότι η εν λόγω εξαίρεση θα πρέπει να χορηγηθεί μόνο για 1 έτος και ότι θα πρέπει να καταρτιστούν επειγόντως νέες μελέτες και μέτρα για τη βελτίωση του ποσοστού επιβίωσης και να υποβληθούν στην ΕΤΟΕΑ για αξιολόγηση το συντομότερο δυνατόν, έως τις 31 Μαΐου 2019.
                  
               
                     (14)
                  
                  
                     Η νέα κοινή σύσταση προτείνει εξαίρεση που συνδέεται με τα ποσοστά επιβίωσης όσον αφορά την ευρωπαϊκή χωματίδα που αλιεύεται με μανωμένα δίχτυα ή τράτες με πόρτες στις διαιρέσεις ICES 7d, 7e, 7f και 7g. Τα κράτη μέλη υπέβαλαν τα επιστημονικά στοιχεία που αποδεικνύουν τα ποσοστά επιβίωσης όσον αφορά την ευρωπαϊκή χωματίδα στον συγκεκριμένο τύπο αλιείας. Τα αποδεικτικά στοιχεία υποβλήθηκαν στην ΕΤΟΕΑ, η οποία κατέληξε στο συμπέρασμα ότι η μελέτη για τα ποσοστά επιβίωσης είναι τεκμηριωμένη και αποδεικνύει σχετικά υψηλό ποσοστό επιβίωσης. Συνεπώς, η ως άνω εξαίρεση θα πρέπει να περιληφθεί στο νέο σχέδιο απορρίψεων για τα έτη 2019-2021.
                  
               
                     (15)
                  
                  
                     Η νέα κοινή σύσταση προτείνει εξαίρεση που συνδέεται με τα ποσοστά επιβίωσης όσον αφορά την ευρωπαϊκή χωματίδα που αλιεύεται στις διαιρέσεις ICES 7a-7k από σκάφη που χρησιμοποιούν δοκότρατες, μηχανής ισχύος κάτω των 221 kW, μέγιστου μήκους 24 μέτρων, τα οποία αλιεύουν εντός 12 ναυτικών μιλίων και με περιορισμό χρήσης των συρόμενων εργαλείων σε διάρκεια έως 1 ώρα και 30 λεπτά, καθώς και από σκάφη που χρησιμοποιούν δοκότρατες, μηχανής ισχύος άνω των 221 kW, και χρησιμοποιούν σχοινί απομάκρυνσης λίθων (flip-up rope) ή φύλλο απελευθέρωσης βενθικών οργανισμών. Τα κράτη μέλη υπέβαλαν επιστημονικά στοιχεία που αποδεικνύουν τα ποσοστά επιβίωσης της ευρωπαϊκής χωματίδας στον συγκεκριμένο τύπο αλιείας. Τα αποδεικτικά στοιχεία υποβλήθηκαν στην ΕΤΟΕΑ, η οποία κατέληξε στο συμπέρασμα ότι οι επιστημονικές πληροφορίες είναι καλής ποιότητας. Ωστόσο, η ΕΤΟΕΑ επισήμανε ότι τα στοιχεία δεν καλύπτουν όλα τα ενδιαφερόμενα κράτη μέλη και ότι τα ποσοστά επιβίωσης στον συγκεκριμένο τύπο αλιείας επηρεάζονται από πολλούς παράγοντες και παρουσιάζουν μεγάλη μεταβλητότητα. Η ΕΤΟΕΑ επισήμανε περαιτέρω ότι, λόγω αυτής της μεταβλητότητας, δεν είναι δυνατή η αξιόπιστη αξιολόγηση των πιθανών επιπτώσεων της εξαίρεσης. Υπό αυτές τις συνθήκες, η εξαίρεση θα πρέπει να περιοριστεί σε 1 έτος ώστε να είναι εφικτή η συλλογή στοιχείων και τα κράτη μέλη θα πρέπει να έχουν την υποχρέωση να υποβάλουν συναφή στοιχεία τα οποία θα δώσουν τη δυνατότητα στην ΕΤΟΕΑ να αξιολογήσει πλήρως την αιτιολόγηση και στην Επιτροπή να διενεργήσει επανεξέταση. Συνεπώς, η εν λόγω εξαίρεση μπορεί να συμπεριληφθεί στο σχέδιο απορρίψεων έως τις 31 Δεκεμβρίου 2019 και τα ενδιαφερόμενα κράτη μέλη θα πρέπει να διεξαγάγουν πρόσθετες δοκιμές και να παράσχουν πληροφορίες το συντομότερο δυνατόν, έως τις 31 Μαΐου 2019, για αξιολόγηση από την ΕΤΟΕΑ.
                  
               
                     (16)
                  
                  
                     Η νέα κοινή σύσταση προτείνει εξαίρεση που συνδέεται με τα ποσοστά επιβίωσης όσον αφορά τα είδη που αλιεύονται με κιούρτους, παγίδες και κοφινέλλα στα Βορειοδυτικά Ύδατα (υποπεριοχές ICES 5, 6 και 7). Τα κράτη μέλη παρείχαν επιστημονικά στοιχεία που αποδεικνύουν τα ποσοστά επιβίωσης όσον αφορά τα είδη που αλιεύονται στον συγκεκριμένο τύπο αλιείας. Τα αποδεικτικά στοιχεία υποβλήθηκαν στην ΕΤΟΕΑ, η οποία κατέληξε στο συμπέρασμα ότι πιθανώς είναι σημαντικό το ποσοστό επιβίωσης των ειδών που απορρίπτονται κατά την αλιεία με παγίδα και κιούρτο. Συνεπώς, η ως άνω εξαίρεση μπορεί να περιληφθεί στο νέο σχέδιο απορρίψεων για τα έτη 2019-2021.
                  
               
                     (17)
                  
                  
                     Ο κατ' εξουσιοδότηση κανονισμός (ΕΕ) 2018/46 περιλάμβανε εξαιρέσεις de minimis από την υποχρέωση εκφόρτωσης για ορισμένους τύπους αλιείας. Τα στοιχεία που προσκόμισαν τα κράτη μέλη εξετάστηκαν από την ΕΤΟΕΑ (9), η οποία κατέληξε στο συμπέρασμα ότι τα έγγραφα που υπέβαλαν τα κράτη μέλη περιλαμβάνουν αιτιολογημένα επιχειρήματα, συνοδευόμενα σε ορισμένες περιπτώσεις από ποιοτική εκτίμηση των δαπανών, τα οποία αποδεικνύουν τη δυσκολία περαιτέρω βελτίωσης της επιλεκτικότητας και/ή το δυσανάλογο κόστος διαχείρισης των ανεπιθύμητων αλιευμάτων. Με βάση τα ανωτέρω και λαμβανομένου υπόψη του ότι οι συνθήκες δεν έχουν αλλάξει, είναι σκόπιμο να διατηρηθούν οι εξαιρέσεις de minimis, σύμφωνα με τα ποσοστά που προτείνει η νέα κοινή σύσταση, για τα ακόλουθα είδη:
                     
                                 —
                              
                              
                                 νταούκι Ατλαντικού που αλιεύεται με τράτες βυθού και γρίπους με μέγεθος ματιών μεγαλύτερο από ή ίσο με 80 mm (OTB, OTT, OT, PTB, PT, SSC, SDN, SPR, SX, SV, TBN, TBS, TB, TX), πελαγικές τράτες (OTM, PTM) και δοκότρατες (BT2) με μέγεθος ματιών 80-119 mm στη διαίρεση ICES 7d,
                              
                           
                                 —
                              
                              
                                 νταούκι Ατλαντικού που αλιεύεται με τράτες βυθού και γρίπους με μέγεθος ματιών μεγαλύτερο από ή ίσο με 80 mm (OTB, OTT, OT, PTB, PT, SSC, SDN, SPR, SX, SV, TBN, TBS, TB, TX), πελαγικές τράτες (OTM, PTM) και δοκότρατες (BT2) με μέγεθος ματιών 80-119 mm στις διαιρέσεις ICES 7b-c και 7e-k,
                              
                           
                                 —
                              
                              
                                 γλώσσα που αλιεύεται με σκάφη που χρησιμοποιούν εργαλεία TBB μεγέθους ματιών 80-119 mm με αυξημένη επιλεκτικότητα, στις διαιρέσεις ICES 7d, 7e, 7f, 7g και 7h,
                              
                           
                                 —
                              
                              
                                 γλώσσα που αλιεύεται με σκάφη που χρησιμοποιούν μανωμένα δίχτυα και απλάδια δίχτυα για την αλίευση γλώσσας στις διαιρέσεις ICES 7d, 7e, 7f και 7g.
                              
                           
               
                     (18)
                  
                  
                     Στη νέα κοινή σύσταση προτάθηκαν εξαιρέσεις de minimis από την υποχρέωση εκφόρτωσης για τα ακόλουθα είδη:
                     
                                 —
                              
                              
                                 εγκλεφίνο που αλιεύεται με σκάφη που χρησιμοποιούν τράτες βυθού, γρίπους και δοκότρατες με μέγεθος ματιών ίσο με ή μεγαλύτερο από 80 mm στις διαιρέσεις ICES 7b-c και 7e-7k,
                              
                           
                                 —
                              
                              
                                 γάδο που αλιεύεται με σκάφη που χρησιμοποιούν τράτες βυθού, γρίπους και δοκότρατες με μέγεθος ματιών ίσο με ή μεγαλύτερο από 80 mm στις διαιρέσεις ICES 7b-c και 7e-7k,
                              
                           
                                 —
                              
                              
                                 σαυρίδι που αλιεύεται με σκάφη που χρησιμοποιούν τράτες βυθού, γρίπους και δοκότρατες στην υποπεριοχή ICES 6 και στις διαιρέσεις ICES 7b-7k,
                              
                           
                                 —
                              
                              
                                 σκουμπρί που αλιεύεται με σκάφη που χρησιμοποιούν τράτες βυθού, γρίπους και δοκότρατες στην υποπεριοχή ICES 6 και στις διαιρέσεις ICES 7b-7k.
                              
                           
               
                     (19)
                  
                  
                     Τα αποδεικτικά στοιχεία που προσκόμισαν τα κράτη μέλη σχετικά με τις εξαιρέσεις de minimis όσον αφορά τον εγκλεφίνο, τον γάδο, το σαυρίδι και το σκουμπρί που αλιεύονται με σκάφη που χρησιμοποιούν τράτες βυθού, γρίπους και δοκότρατες εξετάστηκαν από την ΕΤΟΕΑ, η οποία κατέληξε στο συμπέρασμα (10) ότι πρέπει να υποβληθούν περαιτέρω πληροφορίες. Δεδομένης της ανάγκης να συνεχιστεί η αλιευτική δραστηριότητα και η συλλογή δεδομένων για την παροχή των εν λόγω πληροφοριών, οι μεμονωμένες εξαιρέσεις για κάθε είδος θα πρέπει να περιοριστούν σε 1 έτος και τα κράτη μέλη θα πρέπει να έχουν την υποχρέωση να υποβάλουν σχετικά στοιχεία τα οποία θα δώσουν τη δυνατότητα στην ΕΤΟΕΑ να αξιολογήσει πλήρως την αιτιολόγηση και στην Επιτροπή να διενεργήσει επανεξέταση. Τα ενδιαφερόμενα κράτη μέλη θα πρέπει να προβούν σε επιπλέον δοκιμές και να παράσχουν πληροφορίες το συντομότερο δυνατόν, έως τις 31 Μαΐου 2019, για αξιολόγηση από την ΕΤΟΕΑ. Συνεπώς, οι εν λόγω εξαιρέσεις θα πρέπει να εφαρμοστούν προσωρινά έως τις 31 Δεκεμβρίου 2019.
                  
               
                     (20)
                  
                  
                     Για να διασφαλιστούν αξιόπιστες εκτιμήσεις όσον αφορά τα επίπεδα απορρίψεων με σκοπό τον καθορισμό των συνολικών επιτρεπόμενων αλιευμάτων (TAC), τα κράτη μέλη, στις περιπτώσεις που η εξαίρεση de minimis βασίζεται σε παρέκταση καταστάσεων για τις οποίες υπάρχουν περιορισμένα στοιχεία και σε αποσπασματικές πληροφορίες σχετικά με τον στόλο, θα πρέπει να μεριμνούν για την παροχή ακριβών και αξιόπιστων δεδομένων για το σύνολο του στόλου που καλύπτεται από την εν λόγω διάταξη de minimis.
                  
               
                     (21)
                  
                  
                     Σύμφωνα με το άρθρο 15 παράγραφος 5 στοιχείο α) του κανονισμού (ΕΕ) αριθ. 1380/2013, τα σχέδια απορρίψεων μπορούν επίσης να περιλαμβάνουν τεχνικά μέτρα όσον αφορά τους τύπους αλιείας ή τα είδη που εμπίπτουν στην υποχρέωση εκφόρτωσης. Για την αύξηση της επιλεκτικότητας των αλιευτικών εργαλείων και τη μείωση των ανεπιθύμητων αλιευμάτων στην Κελτική Θάλασσα και στη Θάλασσα της Ιρλανδίας, είναι σκόπιμο να συμπεριληφθούν ορισμένα επιλεκτικά μέτρα για την αλιεία βενθοπελαγικών ειδών. Με βάση τις πληροφορίες που παρείχαν τα κράτη μέλη, η ΕΤΟΕΑ κατέληξε στο συμπέρασμα ότι οι προτεινόμενες αλλαγές για την αύξηση της επιλεκτικότητας στα Βορειοδυτικά Ύδατα αποτελούν μία από τις ελάχιστες προσπάθειες που καταβάλλουν περιφερειακές ομάδες με σκοπό τον μετριασμό των προβλημάτων που αφορούν τα ανεπιθύμητα αλιεύματα. Συνεπώς, τα τεχνικά μέτρα θα πρέπει να περιληφθούν στο σχέδιο απορρίψεων για τα έτη 2019-2021.
                  
               
                     (22)
                  
                  
                     Τα μέτρα που προτείνονται στη νέα κοινή σύσταση συνάδουν με το άρθρο 15 παράγραφος 4, το άρθρο 15 παράγραφος 5 στοιχείο γ) και το άρθρο 18 παράγραφος 3 του κανονισμού (ΕΕ) αριθ. 1380/2013 και μπορούν, συνεπώς, να περιληφθούν στον παρόντα κανονισμό.
                  
               
                     (23)
                  
                  
                     Σύμφωνα με το άρθρο 18 του κανονισμού (ΕΕ) αριθ. 1380/2013, η Επιτροπή έλαβε υπόψη τόσο την αξιολόγηση της ΕΤΟΕΑ όσο και την ανάγκη να διασφαλιστεί από τα κράτη μέλη η πλήρης εφαρμογή της υποχρέωσης εκφόρτωσης την 1η Ιανουαρίου 2019. Σε ορισμένες περιπτώσεις, οι εξαιρέσεις απαιτούν τη συνέχιση της αλιευτικής δραστηριότητας και τη συλλογή δεδομένων προκειμένου να ληφθούν υπόψη οι παρατηρήσεις της ΕΤΟΕΑ. Στις περιπτώσεις αυτές, η Επιτροπή θεωρεί ότι η χορήγηση εξαιρέσεων σε προσωρινή βάση αποτελεί ρεαλιστική και συνετή προσέγγιση στη διαχείριση της αλιείας, με βάση την παραδοχή ότι σε αντίθετη περίπτωση δεν θα ήταν δυνατή η συλλογή των απαραίτητων δεδομένων για την ορθή και τεκμηριωμένη διαχείριση των απορρίψεων με σκοπό την πλήρη έναρξη ισχύος της υποχρέωσης εκφόρτωσης.
                  
               
                     (24)
                  
                  
                     Μετά την υποβολή της νέας κοινής σύστασης, κρίνεται σκόπιμη η κατάργηση του κατ' εξουσιοδότηση κανονισμού (ΕΕ) 2018/46.
                  
               
                     (25)
                  
                  
                     Δεδομένου ότι τα μέτρα που προβλέπονται στον παρόντα κανονισμό έχουν άμεσο αντίκτυπο στον προγραμματισμό της αλιευτικής περιόδου των σκαφών της Ένωσης και στις συναφείς οικονομικές δραστηριότητες, ο παρών κανονισμός θα πρέπει να αρχίσει να ισχύει αμέσως μετά τη δημοσίευσή του. Θα πρέπει να εφαρμοστεί από την 1η Ιανουαρίου 2019,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Εφαρμογή της υποχρέωσης εκφόρτωσης
            Στις υποπεριοχές ICES 5 (εκτός της 5a και μόνο στα ενωσιακά ύδατα της 5b), 6 και 7, η υποχρέωση εκφόρτωσης που προβλέπεται στο άρθρο 15 παράγραφος 1 του κανονισμού (ΕΕ) αριθ. 1380/2013 εφαρμόζεται στην αλιεία βενθοπελαγικών ειδών σύμφωνα με τον παρόντα κανονισμό για την περίοδο 2019-2021.
         
         
            Άρθρο 2
            Ορισμοί
            
               1.   Ως «φύλλο Flemish» νοείται το τελευταίο κωνικό τμήμα δικτυώματος δοκότρατας του οποίου το οπίσθιο μέρος είναι απευθείας προσδεδεμένο στον σάκο. Τα τμήματα του ανώτερου και του κατώτερου δικτυώματος του φύλλου πρέπει να είναι κατασκευασμένα από μάτια τουλάχιστον 120 mm, όπως μετρώνται μεταξύ των κόμβων, και το φύλλο, όταν είναι τεντωμένο, πρέπει να έχει μήκος τουλάχιστον 3 m.
            
            
               2.   Ως «φύλλο Seltra» νοείται διάταξη επιλεκτικότητας η οποία:
               
                           α)
                        
                        
                           αποτελείται από ένα άνω φύλλο δικτυώματος μεγέθους ματιών τουλάχιστον 270 mm (ρομβοειδών ματιών) τοποθετημένο σε τμήμα τεσσάρων φύλλων και προσαρμοσμένο με αναλογία συναρμογής τρία μάτια 90 mm ανά ένα μάτι 270 mm, ή από άνω φύλλο δικτυώματος μεγέθους ματιών τουλάχιστον 140 mm (τετράγωνων ματιών)·
                        
                     
                           β)
                        
                        
                           είναι μήκους τουλάχιστον 3 μέτρων·
                        
                     
                           γ)
                        
                        
                           απέχει το πολύ 4 μέτρα από το σχοινί του σάκου· και
                        
                     
                           δ)
                        
                        
                           εκτείνεται κατά το πλήρες πλάτος του άνω φύλλου της τράτας (δηλαδή από τη μία πλευρική νεύρωση στην άλλη).
                        
                     
            
               3.   Ως «διάταξη επιλεκτικότητας δικτυωτού πλέγματος (netgrid)» νοείται διάταξη επιλεκτικότητας που αποτελείται από τμήμα τεσσάρων φύλλων που προσαρμόζεται σε τράτα δύο φύλλων με κεκλιμένο φύλλο δικτυώματος ρομβοειδών ματιών, μεγέθους ματιών τουλάχιστον 200 mm, που οδηγεί σε οπή διαφυγής στο άνω τμήμα της τράτας.
            
            
               4.   Ως «δικτυωτό πλέγμα CEFAS» νοείται διάταξη επιλεκτικότητας δικτυωτού πλέγματος που σχεδιάστηκε από το Centre for Environment, Fisheries and Aquaculture Science για τα αλιεύματα καραβίδας στη Θάλασσα της Ιρλανδίας.
            
            
               5.   Ως «τράτα flip-flap» νοείται τράτα εξοπλισμένη με δικτυωτό πλέγμα το οποίο σχεδιάστηκε για να μειώνει την αλίευση γάδου, εγκλεφίνου και νταουκιού Ατλαντικού κατά την αλιεία καραβίδας.
            
            
               6.   Ως «σχοινί απομάκρυνσης λίθων (flip-up rope)» νοείται τροποποίηση εργαλείου στις δοκότρατες βενθοπελαγικής αλιείας ώστε να εμποδίζεται η είσοδος στην τράτα λίθων και ογκόλιθων που προκαλούν ζημιά τόσο στο εργαλείο όσο και στα αλιεύματα.
            
            
               7.   Ως «φύλλο απελευθέρωσης βενθικών οργανισμών» νοείται φύλλο με μάτια μεγαλύτερου μεγέθους ή δικτύωμα τετράγωνων ματιών το οποίο προσαρμόζεται στο κατώτερο φύλλο μιας τράτας, συνήθως δοκότρατας, με σκοπό την απελευθέρωση τυχόν βενθικού υλικού και υπολειμμάτων του θαλάσσιου βυθού προτού αυτά εισέλθουν στον σάκο.
            
            
               8.   Ως «ζώνη προστασίας της Κελτικής Θάλασσας» νοούνται τα ύδατα των διαιρέσεων ICES 7f, 7g και του τμήματος της 7j που εκτείνεται βόρεια του γεωγραφικού πλάτους 50° Β και ανατολικά του γεωγραφικού μήκους 11° Δ.
            
         
         
            Άρθρο 3
            Εξαίρεση που συνδέεται με τα ποσοστά επιβίωσης όσον αφορά την καραβίδα
            
               1.   Η εξαίρεση που συνδέεται με τα ποσοστά επιβίωσης και προβλέπεται στο άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013 εφαρμόζεται στα ακόλουθα είδη:
               
                           α)
                        
                        
                           καραβίδα (Nephrops norvegicus) που αλιεύεται με κιούρτους, παγίδες ή κοφινέλλα (κωδικοί αλιευτικών εργαλείων (11): FPO και FIX) στις υποπεριοχές ICES 6 και 7·
                        
                     
                           β)
                        
                        
                           καραβίδα (Nephrops norvegicus) που αλιεύεται με τράτες βυθού με μέγεθος ματιών ίσο με ή μεγαλύτερο από 100 mm στην υποπεριοχή ICES 7·
                        
                     
                           γ)
                        
                        
                           καραβίδα (Nephrops norvegicus) που αλιεύεται με τράτες βυθού με μέγεθος ματιών 70-99 mm σε συνδυασμό με εργαλεία μεγάλης επιλεκτικότητας, όπως ορίζεται στο άρθρο 9 παράγραφος 2 και στο άρθρο 10 παράγραφος 2 του παρόντος κανονισμού, στην υποπεριοχή ICES 7·
                        
                     
                           δ)
                        
                        
                           καραβίδα (Nephrops norvegicus) που αλιεύεται με τράτες με πόρτες με μέγεθος ματιών 80-110 mm, σε συνδυασμό με εργαλεία μεγάλης επιλεκτικότητας, όπως ορίζεται στο άρθρο 9 παράγραφος 2 και στο άρθρο 10 παράγραφος 2 του παρόντος κανονισμού, στη διαίρεση ICES 6a εντός δώδεκα ναυτικών μιλίων από την ακτή.
                        
                     
            
               2.   Κατά την απόρριψη καραβίδας που αλιεύθηκε σε οποιαδήποτε από τις περιπτώσεις που αναφέρονται στην παράγραφο 1, η καραβίδα ελευθερώνεται αμέσως, ολόκληρη, στην περιοχή όπου αλιεύθηκε.
            
         
         
            Άρθρο 4
            Εξαίρεση που συνδέεται με τα ποσοστά επιβίωσης όσον αφορά τη γλώσσα
            
               1.   Στη διαίρεση ICES 7d, εντός έξι ναυτικών μιλίων από την ακτή και εκτός περιοχών που έχουν προσδιοριστεί ως περιοχές αναπαραγωγής, η εξαίρεση που συνδέεται με τα ποσοστά επιβίωσης και προβλέπεται στο άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013 εφαρμόζεται για τα αλιεύματα γλώσσας (Solea solea) κάτω του ελάχιστου μεγέθους αναφοράς διατήρησης, τα οποία αλιεύονται με τη χρήση εργαλείων τράτας με πόρτες (κωδικοί αλιευτικών εργαλείων: OTT, OTB, TBS, TBN, TB, PTB, OT, PT, TX) με σάκο μεγέθους ματιών 80-99 mm, από σκάφη τα οποία:
               
                           α)
                        
                        
                           έχουν μέγιστο μήκος 10 μέτρα και μηχανή ισχύος κάτω των 221 kW· και
                        
                     
                           β)
                        
                        
                           αλιεύουν σε ύδατα βάθους μικρότερου των 30 μέτρων και με περιορισμό χρήσης των συρόμενων εργαλείων σε διάρκεια έως 1 ώρα και 30 λεπτά.
                        
                     
            
               2.   Κατά την απόρριψη γλώσσας που έχει αλιευθεί σε οποιαδήποτε από τις περιπτώσεις που αναφέρονται στην παράγραφο 1, η γλώσσα ελευθερώνεται αμέσως.
            
         
         
            Άρθρο 5
            Εξαίρεση που συνδέεται με τα ποσοστά επιβίωσης όσον αφορά τα σελάχια
            
               1.   Η εξαίρεση που συνδέεται με τα ποσοστά επιβίωσης και προβλέπεται στο άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013 εφαρμόζεται στα συνολικά επιτρεπόμενα αλιεύματα σελαχιών (Rajiformes) που αλιεύονται με κάθε είδους αλιευτικό εργαλείο στα Βορειοδυτικά Ύδατα (υποπεριοχές ICES 6 και 7).
            
            
               2.   Τα κράτη μέλη που έχουν άμεσο διαχειριστικό συμφέρον υποβάλλουν το συντομότερο δυνατόν, έως τις 31 Μαΐου, πρόσθετα επιστημονικά στοιχεία που δικαιολογούν την εξαίρεση που προβλέπεται στην παράγραφο 1. Η επιστημονική, τεχνική και οικονομική επιτροπή αλιείας (ΕΤΟΕΑ) αξιολογεί τα κοινοποιούμενα επιστημονικά στοιχεία έως την 1η Αυγούστου κάθε έτους.
            
            
               3.   Η εξαίρεση της παραγράφου 1 εφαρμόζεται για το σελάχι κούκο έως τις 31 Δεκεμβρίου 2019. Τα κράτη μέλη που έχουν άμεσο διαχειριστικό συμφέρον υποβάλλουν το συντομότερο δυνατόν, έως τις 31 Μαΐου 2019, πρόσθετα επιστημονικά στοιχεία που δικαιολογούν την εν λόγω εξαίρεση. Η επιστημονική, τεχνική και οικονομική επιτροπή αλιείας (ΕΤΟΕΑ) αξιολογεί τα κοινοποιούμενα επιστημονικά στοιχεία έως την 1η Αυγούστου 2019.
            
            
               4.   Κατά την απόρριψη σελαχιών που αλιεύονται σε οποιαδήποτε από τις περιπτώσεις που αναφέρονται στην παράγραφο 1, τα σελάχια ελευθερώνονται αμέσως και κάτω από την επιφάνεια της θάλασσας.
            
         
         
            Άρθρο 6
            Εξαίρεση που συνδέεται με τα ποσοστά επιβίωσης όσον αφορά την ευρωπαϊκή χωματίδα
            
               1.   Η εξαίρεση που συνδέεται με τα ποσοστά επιβίωσης και προβλέπεται στο άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013 εφαρμόζεται στα ακόλουθα είδη:
               
                           α)
                        
                        
                           ευρωπαϊκή χωματίδα (Pleuronectes platessa) που αλιεύεται με μανωμένα δίχτυα στις διαιρέσεις ICES 7d, 7e, 7f και 7g·
                        
                     
                           β)
                        
                        
                           ευρωπαϊκή χωματίδα (Pleuronectes platessa) που αλιεύεται με τράτες με πόρτες στις διαιρέσεις ICES 7d, 7e, 7f και 7g·
                        
                     
                           γ)
                        
                        
                           ευρωπαϊκή χωματίδα (Pleuronectes platessa) που αλιεύεται στις διαιρέσεις ICES 7a-7k με σκάφη που διαθέτουν μηχανή ισχύος κάτω των 221 kW και χρησιμοποιούν δοκότρατες (BT2) εξοπλισμένες με σχοινί απομάκρυνσης λίθων ή φύλλο απελευθέρωσης βενθικών οργανισμών·
                        
                     
                           δ)
                        
                        
                           ευρωπαϊκή χωματίδα (Pleuronectes platessa) που αλιεύεται στις διαιρέσεις ICES 7a-7k με σκάφη που χρησιμοποιούν δοκότρατες (BT2), μηχανής ισχύος κάτω των 221 kW ή μέγιστου μεγέθους 24 μέτρων, οι οποίες είναι κατασκευασμένες για αλίευση εντός 12 ναυτικών μιλίων από την ακτή και με περιορισμό χρήσης των συρόμενων εργαλείων σε μέση διάρκεια έως 1 ώρα και 30 λεπτά.
                        
                     
            
               2.   Οι εξαιρέσεις της παραγράφου 1 στοιχεία γ) και δ) εφαρμόζονται προσωρινά έως τις 31 Δεκεμβρίου 2019. Τα κράτη μέλη που έχουν άμεσο διαχειριστικό συμφέρον υποβάλλουν το συντομότερο δυνατόν, έως τις 31 Μαΐου 2019, πρόσθετα επιστημονικά στοιχεία που δικαιολογούν τις εν λόγω εξαιρέσεις. Η επιστημονική, τεχνική και οικονομική επιτροπή αλιείας θα αξιολογήσει τα εν λόγω στοιχεία πριν από την 1η Αυγούστου 2019.
            
            
               3.   Κατά την απόρριψη ευρωπαϊκής χωματίδας που αλιεύεται σε οποιαδήποτε από τις περιπτώσεις που αναφέρονται στην παράγραφο 1, οι ιχθύες ελευθερώνονται αμέσως και κάτω από την επιφάνεια της θάλασσας.
            
         
         
            Άρθρο 7
            Εξαίρεση που συνδέεται με τα ποσοστά επιβίωσης όσον αφορά είδη που αλιεύονται με κιούρτους, παγίδες και κοφινέλλα
            
               1.   Στις υποπεριοχές ICES 5 (εκτός της 5a και μόνο στα ενωσιακά ύδατα της 5b), 6 και 7, η εξαίρεση που συνδέεται με τα ποσοστά επιβίωσης και προβλέπεται στο άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013 εφαρμόζεται στα είδη που αλιεύονται με κιούρτους, παγίδες και κοφινέλλα.
            
            
               2.   Κατά την απόρριψη ιχθύων που έχουν αλιευθεί σε οποιαδήποτε από τις περιπτώσεις που αναφέρονται στην παράγραφο 1, οι ιχθύες ελευθερώνονται αμέσως.
            
         
         
            Άρθρο 8
            Εξαιρέσεις de minimis
            
            
               1.   Κατά παρέκκλιση του άρθρου 15 παράγραφος 1 του κανονισμού (ΕΕ) αριθ. 1380/2013, μπορούν να απορρίπτονται οι ακόλουθες ποσότητες σύμφωνα με το άρθρο 15 παράγραφος 5 στοιχείο γ) του εν λόγω κανονισμού:
               
                           α)
                        
                        
                           για το νταούκι Ατλαντικού (Merlangius merlangus), με ανώτατο όριο το 6 % το 2019 και το 5 % το 2020 και το 2021 των συνολικών ετήσιων αλιευμάτων του εν λόγω είδους με σκάφη που χρησιμοποιούν τράτες βυθού και γρίπους με μέγεθος ματιών ίσο με ή μεγαλύτερο από 80 mm (OTB, OTT, OT, PTB, PT, SSC, SDN, SPR, SX, SV, TBN, TBS, TB, TX), πελαγικές τράτες (OTM, PTM) και δοκότρατες (BT2) με μέγεθος ματιών 80-119 mm στη διαίρεση ICES 7d·
                        
                     
                           β)
                        
                        
                           για το νταούκι Ατλαντικού (Merlangius merlangus), με ανώτατο όριο το 6 % το 2019, και το 5 % το 2020 και το 2021, των συνολικών ετήσιων αλιευμάτων του εν λόγω είδους με σκάφη που χρησιμοποιούν τράτες βυθού και γρίπους με μέγεθος ματιών ίσο με ή μεγαλύτερο από 80 mm (OTB, OTT, OT, PTB, PT, SSC, SDN, SPR, SX, SV, TBN, TBS, TB, TX), πελαγικές τράτες (OTM, PTM) και δοκότρατες (BT2) με μέγεθος ματιών 80-119 mm στις διαιρέσεις ICES 7b-c και 7e-k·
                        
                     
                           γ)
                        
                        
                           για τη γλώσσα (Solea solea), με ανώτατο όριο το 3 % των συνολικών ετήσιων αλιευμάτων του εν λόγω είδους με σκάφη που χρησιμοποιούν μανωμένα δίχτυα και απλάδια για την αλίευση γλώσσας στις διαιρέσεις ICES 7d, 7e, 7f και 7g·
                        
                     
                           δ)
                        
                        
                           για τη γλώσσα (Solea solea), με ανώτατο όριο το 3 % των συνολικών ετήσιων αλιευμάτων του εν λόγω είδους με σκάφη που χρησιμοποιούν εργαλεία TBB μεγέθους ματιών 80-119 mm, που είναι εξοπλισμένα με φύλλο Flemish για την αλίευση γλώσσας στις διαιρέσεις ICES 7d, 7e, 7f, 7g και 7h·
                        
                     
                           ε)
                        
                        
                           για τον εγκλεφίνο (Melanogrammus aeglefinus), με ανώτατο όριο το 7 % των συνολικών ετήσιων αλιευμάτων του εν λόγω είδους το 2019 με σκάφη που χρησιμοποιούν τράτες βυθού, γρίπους και δοκότρατες με μέγεθος ματιών ίσο με ή μεγαλύτερο από 80 mm στις διαιρέσεις ICES 7b-7c και 7e-7k·
                        
                     
                           στ)
                        
                        
                           για τον γάδο (Gadus morhua), 7 % των συνολικών ετήσιων αλιευμάτων του εν λόγω είδους το 2019 με σκάφη που χρησιμοποιούν τράτες βυθού, γρίπους και δοκότρατες με μέγεθος ματιών ίσο με ή μεγαλύτερο από 80 mm στις διαιρέσεις ICES 7b-7c και 7e-k·
                        
                     
                           ζ)
                        
                        
                           για το σαυρίδι (Trachurus spp.), με ανώτατο όριο το 7 % των συνολικών ετήσιων αλιευμάτων του εν λόγω είδους το 2019 με σκάφη που χρησιμοποιούν τράτες βυθού, γρίπους και δοκότρατες στην υποπεριοχή ICES 6 και στις διαιρέσεις ICES 7b-7k·
                        
                     
                           η)
                        
                        
                           για το σκουμπρί (Scomber scombrus), με ανώτατο όριο το 7 % των συνολικών ετήσιων αλιευμάτων του εν λόγω είδους το 2019 με σκάφη που χρησιμοποιούν τράτες βυθού, γρίπους και δοκότρατες στην υποπεριοχή ICES 6 και στις διαιρέσεις ICES 7b-7k.
                        
                     
            
               2.   Οι εξαιρέσεις de minimis που καθορίζονται στην παράγραφο 1 στοιχεία ε) έως η) εφαρμόζονται έως τις 31 Δεκεμβρίου 2019. Τα κράτη μέλη που έχουν άμεσο διαχειριστικό συμφέρον υποβάλλουν το συντομότερο δυνατόν, έως τις 31 Μαΐου 2019, πρόσθετα επιστημονικά στοιχεία που δικαιολογούν την εξαίρεση. Η επιστημονική, τεχνική και οικονομική επιτροπή αλιείας αξιολογεί τα κοινοποιούμενα επιστημονικά στοιχεία έως την 1η Αυγούστου 2019.
            
         
         
            Άρθρο 9
            Ειδικά τεχνικά μέτρα στη ζώνη προστασίας της Κελτικής Θάλασσας
            
               1.   Από την 1η Ιουλίου 2019 τα αλιευτικά σκάφη που αλιεύουν με τράτες βυθού ή γρίπους στη ζώνη προστασίας της Κελτικής Θάλασσας χρησιμοποιούν ένα από τα ακόλουθα εργαλεία:
               
                           α)
                        
                        
                           σάκο 110 mm με τμήμα δικτυώματος με τετράγωνα μάτια μεγέθους 120 mm (12)·
                        
                     
                           β)
                        
                        
                           σάκο T90 100 mm·
                        
                     
                           γ)
                        
                        
                           σάκο 100 mm με τμήμα δικτυώματος με τετράγωνα μάτια μεγέθους 160 mm.
                        
                     
            
               2.   Κατά παρέκκλιση της παραγράφου 1, τα σκάφη που αλιεύουν με τράτες βυθού ή γρίπους των οποίων τα αλιεύματα περιέχουν καραβίδες σε ποσοστό μεγαλύτερο του 5 % χρησιμοποιούν ένα από τα ακόλουθα εργαλεία:
               
                           α)
                        
                        
                           τμήμα δικτυώματος με τετράγωνα μάτια μεγέθους 300 mm· σκάφη ολικού μήκους κάτω των 12 μέτρων μπορούν να χρησιμοποιούν τμήμα δικτυώματος με τετράγωνα μάτια μεγέθους 200 mm·
                        
                     
                           β)
                        
                        
                           φύλλο Seltra·
                        
                     
                           γ)
                        
                        
                           εσχάρα διαλογής με διάστημα 35 mm μεταξύ των ράβδων, όπως ορίζεται στο παράρτημα XIVα του κανονισμού (ΕΚ) αριθ. 850/98 (13), ή παρόμοια διάταξη επιλεκτικότητας δικτυωτού πλέγματος·
                        
                     
                           δ)
                        
                        
                           σάκο 100 mm με τμήμα δικτυώματος με τετράγωνα μάτια μεγέθους 100 mm.
                        
                     
            
               3.   Κατά παρέκκλιση της παραγράφου 1, τα σκάφη που αλιεύουν με τράτες βυθού ή γρίπους των οποίων τα αλιεύματα περιέχουν νταούκι Ατλαντικού σε ποσοστό μεγαλύτερο του 55 % ή συνδυασμό πεσκαντρίτσας, μπακαλιάρου μερλούκιου ή ζαγκέτας σε ποσοστό 55 % χρησιμοποιούν ένα από τα ακόλουθα εργαλεία:
               
                           α)
                        
                        
                           σάκο 100 mm με τμήμα δικτυώματος με τετράγωνα μάτια μεγέθους 100 mm·
                        
                     
                           β)
                        
                        
                           σάκο T90 90 mm και τεμάχιο επιμήκυνσης·
                        
                     
                           γ)
                        
                        
                           σάκο 80 mm με τμήμα δικτυώματος με τετράγωνα μάτια μεγέθους 160 mm·
                        
                     
                           δ)
                        
                        
                           σάκο 80 mm με κύλινδρο δικτυώματος 2 m με τετράγωνα μάτια μεγέθους 100 mm.
                        
                     
            
               4.   Κατά παρέκκλιση της παραγράφου 1, τα σκάφη που αλιεύουν με τράτες βυθού ή γρίπους των οποίων τα αλιεύματα περιέχουν γαδοειδή (Gadidae) σε ποσοστό μικρότερο του 10 % στη διαίρεση ICES 7f ανατολικά των 5° Δ χρησιμοποιούν σάκο 80 mm εξοπλισμένο με τμήμα δικτυώματος με τετράγωνα μάτια μεγέθους 120 mm.
            
            
               5.   Στα ανωτέρω εργαλεία μπορεί να προστεθεί, εναλλακτικά, επιλεκτικό εργαλείο ή επιλεκτική διάταξη που, σύμφωνα με εκτίμηση της ΕΤΟΕΑ, διαθέτει χαρακτηριστικά όμοιας ή υψηλότερης επιλεκτικότητας για τον γάδο, τον εγκλεφίνο και το νταούκι Ατλαντικού.
            
         
         
            Άρθρο 10
            Ειδικά τεχνικά μέτρα στη Θάλασσα της Ιρλανδίας
            
               1.   Από την 1η Ιανουαρίου 2019 τα αλιευτικά σκάφη που αλιεύουν με τράτες βυθού ή γρίπους στη διαίρεση ICES 7a (Θάλασσα της Ιρλανδίας) συμμορφώνονται με τα τεχνικά μέτρα που ορίζονται στις παραγράφους 2, 3 και 4.
            
            
               2.   Τα σκάφη που αλιεύουν με τράτες βυθού ή γρίπους με σάκο μεγέθους ματιών ίσου με ή μεγαλύτερου από 70 mm και μικρότερου από 100 mm και των οποίων τα αλιεύματα περιέχουν καραβίδες σε ποσοστό μεγαλύτερο του 5 % χρησιμοποιούν ένα από τα ακόλουθα εργαλεία:
               
                           α)
                        
                        
                           τμήμα δικτυώματος με τετράγωνα μάτια μεγέθους 300 mm· τα σκάφη ολικού μήκους κάτω των 12 μέτρων μπορούν να χρησιμοποιούν τμήμα δικτυώματος με τετράγωνα μάτια μεγέθους 200 mm·
                        
                     
                           β)
                        
                        
                           φύλλο Seltra·
                        
                     
                           γ)
                        
                        
                           εσχάρα διαλογής με διάστημα 35 mm μεταξύ των ράβδων, όπως ορίζεται στο παράρτημα XIVα του κανονισμού (ΕΚ) αριθ. 850/98·
                        
                     
                           δ)
                        
                        
                           δικτυωτό πλέγμα CEFAS·
                        
                     
                           ε)
                        
                        
                           τράτα flip-flap.
                        
                     
            
               3.   Τα σκάφη που αλιεύουν με τράτες βυθού ή γρίπους των οποίων τα αλιεύματα περιέχουν συνδυασμό εγκλεφίνου, γάδου και σελαχιών σε ποσοστό μεγαλύτερο του 10 % χρησιμοποιούν ένα από τα ακόλουθα εργαλεία:
               
                           α)
                        
                        
                           σάκο 120 mm·
                        
                     
                           β)
                        
                        
                           τράτα επιλογής εξοπλισμένη με τμήματα δικτυώματος μεγάλου μεγέθους ματιών 600 mm και σάκο 100 mm.
                        
                     
            
               4.   Τα σκάφη που αλιεύουν με τράτες βυθού ή γρίπους των οποίων τα αλιεύματα περιέχουν συνδυασμό εγκλεφίνου, γάδου και σελαχιών σε ποσοστό μεγαλύτερο του 10 % χρησιμοποιούν σάκο μεγέθους ματιών 100 mm με τμήμα δικτυώματος με τετράγωνα μάτια μεγέθους 100 mm. Η παρούσα διάταξη δεν εφαρμόζεται για σκάφη των οποίων τα αλιεύματα περιέχουν καραβίδες σε ποσοστό μεγαλύτερο του 30 %.
            
            
               5.   Στα ανωτέρω εργαλεία μπορεί να προστεθεί, εναλλακτικά, επιλεκτικό εργαλείο ή επιλεκτική διάταξη που, σύμφωνα με εκτίμηση της ΕΤΟΕΑ, διαθέτει χαρακτηριστικά όμοιας ή υψηλότερης επιλεκτικότητας για τον γάδο, τον εγκλεφίνο και το νταούκι Ατλαντικού.
            
         
         
            Άρθρο 11
            Έναρξη ισχύος
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2019 έως τις 31 Δεκεμβρίου 2021.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 18 Οκτωβρίου 2018.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 354 της 28.12.2013, σ. 22.
         
            (2)  Κατ' εξουσιοδότηση κανονισμός (ΕΕ) 2015/2438 της Επιτροπής, της 12ης Οκτωβρίου 2015, για τη θέσπιση σχεδίου απορρίψεων για ορισμένους τύπους αλιείας βενθοπελαγικών ειδών στα Βορειοδυτικά Ύδατα (ΕΕ L 336 της 23.12.2015, σ. 29).
         
            (3)  Κατ' εξουσιοδότηση κανονισμός (ΕΕ) 2016/2375 της Επιτροπής, της 12ης Οκτωβρίου 2016, για τη θέσπιση σχεδίου απορρίψεων για ορισμένους τύπους αλιείας βενθοπελαγικών ειδών στα Βορειοδυτικά Ύδατα (ΕΕ L 352 της 23.12.2016, σ. 39).
         
            (4)  Κατ' εξουσιοδότηση κανονισμός (ΕΕ) 2018/46 της Επιτροπής, της 20ής Οκτωβρίου 2017, για τη θέσπιση σχεδίου απορρίψεων για ορισμένους τύπους βενθοπελαγικής αλιείας και αλιείας βαθέων υδάτων στα Βορειοδυτικά Ύδατα για το έτος 2018 (ΕΕ L 7 της 12.1.2018, σ. 13).
         
            (5)  https://stecf.jrc.ec.europa.eu/documents/43805/2147402/STECF+PLEN+18-02.pdf
         
            (6)  https://stecf.jrc.ec.europa.eu/documents/43805/1099561/STECF+PLEN+15-02.pdf
         
            (7)  https://stecf.jrc.ec.europa.eu/documents/43805/1099561/STECF+PLEN+15-02.pdf
         
            (8)  https://stecf.jrc.ec.europa.eu/documents/43805/2147402/STECF+PLEN+18-02.pdf
         
            (9)  https://stecf.jrc.ec.europa.eu/documents/43805/1099561/STECF+PLEN+15-02.pdf
         
            (10)  https://stecf.jrc.ec.europa.eu/documents/43805/2147402/STECF+PLEN+18-02.pdf
         
            (11)  Οι κωδικοί αλιευτικών εργαλείων που χρησιμοποιούνται στον παρόντα κανονισμό παραπέμπουν στους κωδικούς του παραρτήματος XI του εκτελεστικού κανονισμού (ΕΕ) αριθ. 404/2011 της Επιτροπής, της 8ης Απριλίου 2011, για τη θέσπιση λεπτομερών κανόνων σχετικά με την εφαρμογή του κανονισμού (ΕΚ) αριθ. 1224/2009 του Συμβουλίου περί της θέσπισης κοινοτικού συστήματος ελέγχου για την εξασφάλιση της τήρησης των κανόνων της κοινής αλιευτικής πολιτικής (ΕΕ L 112 της 30.4.2011, σ. 1). Για τα σκάφη των οποίων το ολικό μήκος είναι μικρότερο από 10 μέτρα, οι κωδικοί αλιευτικών εργαλείων που χρησιμοποιούνται στον παρόντα πίνακα παραπέμπουν στους κωδικούς ταξινόμησης αλιευτικών εργαλείων του Οργανισμού Τροφίμων και Γεωργίας των Ηνωμένων Εθνών (FAO).
         
            (12)  Τα τμήματα δικτυώματος με τετράγωνα μάτια τοποθετούνται σύμφωνα με το άρθρο 7 του κανονισμού (ΕΚ) αριθ. 850/98 του Συμβουλίου, της 30ής Μαρτίου 1998, για τη διατήρηση των αλιευτικών πόρων μέσω τεχνικών μέτρων προστασίας των νεαρών θαλάσσιων οργανισμών (ΕΕ L 125 της 27.4.1998, σ. 1).
         
            (13)  Κανονισμός (ΕΚ) αριθ. 850/98 του Συμβουλίου, της 30ής Μαρτίου 1998, για τη διατήρηση των αλιευτικών πόρων μέσω τεχνικών μέτρων προστασίας των νεαρών θαλάσσιων οργανισμών (ΕΕ L 125 της 27.4.1998, σ. 1).